### Resume

En privat lodsejer har anmodet om igangsætning af lokalplanen. Lokalplanområdet ligger i den sydlige del af Egtved. Jorden henligger i dag som udyrket landbrugsjord og midt i lokalplanområdet ligger der en gård, som bevares. Der planlægges for 12 åben-lav boliger og 14 tæt-lav boliger.

### Sagsfremstilling

![](data:image/png;base64...)

Figur 1: Kort over lokalplanområdet

Lokalplanens indhold

En lodsejer har anmodet om at udvikle et nyt boligområde på ca. 2,7 hektar i den sydlige del af Egtved. Formålet med lokalplanen er at give mulighed for opførelse af ca. 12 åben-lav boliger og 14 tæt-lav boliger, hvilket er i overensstemmelse med kommuneplanrammen. Lodsejer ønsker at udstykke den eksisterende gård og udvikle området omkring den til boligområde.

Området henligger i dag som udyrkede arealer. Terrænnet bugter sig og falder fra nordvest mod øst med op til 4 meter. Arealet er præget af lavninger og slugter. Vest for området falder terrænnet drastisk, og der vil kunne opnås fin udsigt fra mange grunde. Det skal sikres, at områdets bebyggelse så vidt muligt indpasses i terrænet, så byggeriet er med til at understrege terrænets kurver og udsigt til den omgivende natur.

Lokalplanforslaget er i overensstemmelse med kommuneplanen.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat. Høringsperioden for lokalplanen vurderes til 4 uger, da lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Overtagelsespligt/Frafaldserklæring

Lokalplanområdet er privatejet og overføres fra land- til byzone. Ejer har underskrevet en frafaldserklæring.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Der er ingen bemærkninger foreløbigt. Klima og resiliensvurdering laves i forbindelse med udarbejdelse af lokalplanforslaget, når der foreligger mere information.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1348 igangsættes. |

### Beslutning

Godkendt.